Okresná prokuratúra Nitra 
Damborského 1, 949 99 Nitra 1 	

Sp. zn. : 2 Pv 47/12/4403	Nitra, 4.3.2015
EEČ : 2-32-74-2015

U Z N E S E N I E

Trestná vec:	obvinený XXXXX 
Zločin:	Ublíženie na zdraví podľa § 155 odsek 2 písmeno b Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Nitra
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
 
stíhaného pre zločin ublíženia na zdraví podľa § 155 odsek 2 písmeno b Trestného zákona zákonovna tom skutkovom základe, že dňa 02. 01. 2012 v čase okolo 20.00 hod v rodinnom dome v obci XXXXX fyzicky napadol svoju matku XXXXX tým spôsobom, že ju ťahal za vlasy a kopal do rôznych častí tela, čím poškodenej XXXXX spôsobil zranenia, a to zakrvácanie pod tvrdý obal mozgu v ľavej čelovo-temennej oblasti (subdurálny hematóm), zlomeninu vnútornej steny ľavej čeľustnej dutiny so zakrvácaním do jej priestoru, zakrvácanie do čelovej dutiny vľavo, zlomeninu pravej nosnej kosti, krvné podliatiny v okolí očí, nosa, na pravej strane tváre, horných končatinách, na pravom kolene a predklolení a na ľavom stehne, s celkovou dobou liečenia a práceneschopnosti 8 - 10 týždňov, 

lebo obvinený nebol v čase činu pre nepríčetnosť trestne zodpovedný

Odôvodnenie:

	Uznesením povereného policajta Obvodného oddelenia PZ vo Vrábľoch sp. zn. ORP-98/VR-NR-2012 zo dňa 19.01.2012 bolo podľa § 199 odsek 1 Trestného poriadku začaté trestné stíhanie a uznesením vedeným pod sp. zn. ORP-189/OVK-NR-2012 zo dňa 14.02.2012 bolo vyšetrovateľom Okresného riaditeľstva PZ v Nitre podľa § 206 odsek 1 Trestného poriadku vznesené obvinenie osobe XXXXX pre zločin ublíženia na zdraví podľa § 155 odsek 1, odsek 2 písmeno b) Trestného zákona, ktorého sa dopustil na tom skutkovom základe, ako je uvedené vo výroku tohto rozhodnutia. 
Obvinený v prípravnom konaní uviedol, že priznáva, že poškodenú dňa 02.01.2012 napadol. Podľa jeho tvrdení si to ale zapríčinila sama a aj si to zaslúžila. Ku skutku ho poškodená mala vyprovokovať.
 	Spáchanie uvedeného zločinu obvineným je preukázané tak výpoveďou samotného obvineného XXXXX, ako aj výpoveďou svedkyne - poškodenej XXXXX, svedka XXXXX, znaleckým posudkom z odboru zdravotníctva a ďalšími dôkazmi nachádzajúcimi sa vo vyšetrovacom spise.
	Prokurátor Okresnej prokuratúry Nitra podal na Okresný súd Nitra dňa 21.06.2012 pod spisovou značkou 2Pv 47/12/4403 obžalobu na obvineného XXXXX pre zločin ublíženia na zdraví podľa § 155 odsek 1, odsek 2 písmeno b) Trestného zákona, na skutkovom základe v nej uvedenom.
Na účel zabezpečenia obvineného na úkonoch trestného konania, Okresný súd Nitra vydal dňa 21.07.2014 príkaz na zatknutie obvineného, ktorý bol na základe tohto príkazu dňa 12.01.2015 o 23,00 hod. zadržaný a následne dňa 14.01.2015 predvedený na výsluch na Okresný súd Nitra, ktorý uznesením sp. zn. 2T 80/2012 dňa 14.01.2015 rozhodol o jeho vzatí do väzby, z dôvodov uvedených v § 71 odsek 1 písmeno a) Trestného poriadku. 
Z obsahu a priebehu výsluchu obvineného dňa 14.01.2015 nadobudol súd vážne pochybnosti o duševnom stave obvineného a o jeho spôsobilosti náležite sa obhajovať v predmetnej trestnej veci, ako aj o spôsobilosti obvineného porozumieť zákonnému poučeniu o jeho právach a náležitým spôsobom sa vyjadriť k žalovanej trestnej veci.

Dňa 20.01.2015 príslušný súd podľa § 148 odsek 1, odsek 2 Trestného poriadku vydal písomný príkaz na vyšetrenie duševného stavu obvineného XXXXX a uznesením pribral do konania dvoch znalcov z odboru psychiatria na posúdenie duševného stavu obvineného. 
Dňa 23.02.2015 bol súdu doručený znalecký posudok z ktorého vyplýva, že obvinený trpí duševnou chorobou (trvalou poruchou s bludmi) a v čase skutku nebol schopný rozpoznať nebezpečenstvo svojho konania ani svoje konanie ovládať. Predmetný znalecký posudok bol doručený tunajšej Okresne prokuratúre dňa 26.02.2015. 
Okresná prokuratúra Nitra podala v súvislosti s výsledkami znaleckého skúmania dňa 27.02.2015 na Okresný súd Nitra písomne späťvzatie obžaloby spisovej značky 2Pv 47/2012/4403 podľa § 239 odsek 1 Trestného poriadku. V tejto súvislosti Okresný súd Nitra uznesením spisovej značky 2T/80/2012 zo dňa 02.03.2015 rozhodol o tom, že späťvzatie obžaloby Okresnej prokuratúry Nitra spisovej značky 2Pv 47/2012/4403 berie na vedomie.
Vo vzťahu k obvinenému rozhodol Okresný súd Nitra zároveň v súlade s § 79 odsek 4 Trestného poriadku o jeho prepustení z väzby na slobodu, nakoľko niet ďalších dôvodov na obmedzovanie jeho osobnej slobody.
	Zo záverov znaleckého posudku vyplíva, že obvinený je z psychiartrického hladiska na slobode nebezpečný pre spoločnosť ak sa nebude podrobovať psychiatrickému liečeniu. S poukazom na uvedené bol XXXXX ešte dňa 02.03.2015, za súčinnosti Krajského riaditeľstva Policajného zboru v Nitre, prevezený do Psychiatrickej liečebne Sučany, okres XXXXX (spádová oblasť podľa trvalého bydliska obvineného v meste XXXXX), kde bol hospitalizovaný až do vydania rozhodnutia príslušného súdu o uložení ochranného psychiatrického liečenia.
	Dňa 03.03.2015 bola uvedená trestná vec Okresným súdom Nitra v zmysle ustanovenia § 239 odsek 1 Trestného poriadku vrátená do prípravného konania.  
 	 Podľa § 23 Trestného zákona kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.
  Zo záverov vypracovaného znaleckého posudku znalcami psychiatrami XXXXX a XXXXX, ktorí vyšetrili duševný stav obvineného XXXXX, okrem iného vyplynulo, že obvinený trpel, aj aktuálne trpí duševnou chorobou - Trvalou poruchou s bludmi (v starej terminológii paranoia querulans). Ide o psychotické závažné ochorenie, ktoré u neho malo zásadný vplyv na jeho ovládacie aj rozpoznávacie schopnosti. Obe schopnosti z dôvodu psychotickej duševnej choroby boli v čase spáchania skutku, aj aktuálne sú vymiznuté. Z toho dôvodu pretrváva nebezpečnosť obvineného pobytu na slobode. Pod vplyvom duševnej choroby totiž koná ďalej. Kontakt s realitou a úsudok obvineného je trvalou poruchou s bludmi zásadne limitovaný. Obvinený trpel, aj aktuálne trpí takou duševnou chorobou, ktorá má zásadný vplyv na jeho schopnosť chápať zmysel trestného konania. Zároveň znalci konštatujú, že menovaný už v čase spáchania predmetného skutku trpel trvalou poruchou s bludmi a nebol schopný rozpoznať nebezpečenstvo svojho konania a tak isto nemohol svoje konanie ovládať. Z dôvodu doteraz neliečenej závažnej spychotickej duševnej choroby znalci obvinenému odporúčaju uložiť ochranné psychiatrické liečenie ústavnou formou.
Podľa § 215 ods. 1 písm. e) Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.
S poukazom na hore uvedené okolnosti je nevyhnutné konštatovať, že obvinený XXXXX bol v čase spáchania skutku nepríčetný a preto nebol trestne zodpovedný. 
  	Vzhľadom na vyššie uvádzané skutočnosti bolo potrebné rozhodnúť tak, ako je uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať v lehote troch dní od jeho doručenia na Krajskú prokuratúru Nitra cestou Okresnej prokuratúry Nitra. Sťažnosť má odkladný účinok. 

JUDr. Ján Šipoš
prokurátor